open-index/open-wikipedia-markdown huggingface dataset:
וילי אורבן

**וילי אורבן** (בגרמנית: **Willi Orban**, נולד ב-3 בנובמבר 1992 בקייזרסלאוטרן שבגרמניה) הוא כדורגלן הונגרי-גרמני המשחק בעמדת הבלם בר.ב. לייפציג ובנבחרת הונגריה.

## קריירת מועדונים

### קייזרסלאוטרן
אורבן החל לשחק בקייזרסלאוטרן כבר בגיל ארבע, ושיחק בכל קבוצות הילדים והנוער של המועדון.

בשנת 2011, כאשר היה בן 19, החל אורבן לשחק בקבוצה הבוגרת של קייזרסלאוטרן, ובמקביל שיחק בעיקר בקבוצת המילואים. את הופעת הבכורה שלו בקבוצה הבוגרת ערך אורבן בהפסד 0–3 לבאיירן מינכן באוגוסט 2011, במשחק במסגרת הבונדסליגה. בתום עונה זו נשר אורבן עם קייזרסלאוטרן לבונדסליגה השנייה.

בעונות הבאות הפך אורבן לשחקן משמעותי הרבה יותר בקייזרסלאוטרן, ואף מונה כקפטן, אך לא הצליח להעפיל עם הקבוצה בחזרה לבונדסליגה.

### ר.ב. לייפציג
בקיץ 2015 אורבן ניצל סעיף יציאה בחוזהו וחתם לארבע שנים בשורות ר.ב. לייפציג, מועדון שנבנה במטרה להתברג בצמרת הכדורגל הגרמני תוך זמן קצר. אוהדי קייזרסלאוטרן לא אהבו את המעבר של שחקן ששיחק 18 שנה בקבוצה, למועדון שהוא מתחרה ישיר של הקבוצה על העלייה לבונדסליגה. אורבן הצליח בר.ב. לייפציג באופן מיידי, ויחד עם מרווין קומפר יצר חוליית הגנה איכותית, והקבוצה סיימה את עונת 2015/16 במקום השני והעפילה לבונדסליגה לראשונה בהיסטוריה. בעונת 2016/17 אורבן היה חלק מהצלחתה הגדולה של ר.ב. לייפציג, שכבר בעונת הבכורה שלה בבונדסליגה סיימה במקום השני עם 67 נקודות. בעונת 2017/18 אורבן המשיך להיות חלק משמעותי בר.ב. לייפציג, וסיים עם הקבוצה במקום השישי בבונדסליגה.

## קריירה בינלאומית
לאורבן שתי הופעות במדי נבחרת גרמניה עד גיל 21. עם זאת, בחר אורבן בספטמבר 2018 לשחק דווקא בנבחרת הונגריה, דבר שהתאפשר לו מאחר שאביו הונגרי (אינו קשור לויקטור אורבן).

נכלל בסגל נבחרת הונגריה ליורו 2020 ו-2024. 

## תארים
**ר.ב. לייפציג**
* הגביע הגרמני: 2021/2022, 2022/2023
* הסופר קאפ הגרמני: 2023

## קישורים חיצוניים

## הערות שוליים

קטגוריה:כדורגלנים הונגרים
קטגוריה:בלמי כדורגל הונגרים
קטגוריה:בלמי כדורגל גרמנים
קטגוריה:כדורגלנים גרמנים
קטגוריה:כדורגלני פ.צ. קייזרסלאוטרן
קטגוריה:כדורגלני ר.ב. לייפציג
קטגוריה:כדורגלני נבחרת הונגריה
קטגוריה:הונגרים ממוצא פולני
קטגוריה:גרמנים ממוצא פולני
קטגוריה:כדורגלני יורו 2020
קטגוריה:כדורגלני יורו 2024
קטגוריה:הונגרים שנולדו ב-1992
קטגוריה:גרמנים שנולדו ב-1992
קונסטנטין, נסיך הכתר של לוונשטיין-ורטהיים-רוזנברג

**קונסטנטין, נסיך הכתר של לוונשטיין-ורטהיים-רוזנברג** (בגרמנית: **Konstantin Erbprinz zu Löwenstein-Wertheim-Rosenberg**; 28 בספטמבר 1802 - 27 בדצמבר 1838), היה אביה של אדליידה מלוונשטיין-ורטהיים-רוזנברג, שהייתה נשואה למיגל הראשון, מלך פורטוגל, ובנותיה התחתנו עם בתי האצולה הנכבדים ביותר באירופה.

## ביוגרפיה
קונסטנטין נולד ב-28 בספטמבר 1802 בטירת לוונשטיין, קליינהויבאך, לקרל תומאס, נסיך לוונשטיין-ורטהיים-רוזנברג ולסופיה, רוזנת וינדיש-גרץ, בתם של יוזף ניקולאס, רוזן וינדיש-גרץ ולאופולדינה, נסיכת ארנברג.

במהלך השינויים שנעשו באימפריה הרומית הקדושה בתחילת המאה ה-19, נכללה נסיכות לוונשטיין-ורטהיים-רוזנברג בממלכת בוואריה, וצומצמו זכויות אביו. בנעוריו השקיע קונסטנטין בלימודי פילוסופיה, היסטוריה ומשפטים, ובשנת 1820 החל לעבוד כעיתונאי. קונסטנטין פרסם מאמרים בעיתונות, בהם קרא להחזרת הכוח לנסיכים הקטנים, כפי שהיה בימי האימפריה הרומית הקדושה, וכן דגל בריאקציה נגד תנועות הליברליזם. מכיוון שאביו בילה את רוב זמנו בנסיעות, מילא קונסטנטין מתחילת שנות ה-30 את מקום אביו בנסיכות, ונכנס לסכסוכים עם שליטי בוואריה, וירטמברג, באדן והסן לגבי השליטה בנכסי הנסיכות שהיו בשטחיהם.

ב-31 במאי 1829 התחתן קונסטנטין עם אגנס, נסיכת הוהנלוהה-לנגנבורג, בתם של קרל לודוויג הראשון, נסיך הוהנלוהה-לנגנבורג ואמליה הנרייטה, רוזנת זולמס-בארוט, ממנה נולדו לו שני ילדים. בשנת 1835 מתה אשתו אגנס, נסיכת הוהנלוהה-לנגנבורג, וב-27 בדצמבר 1838 מת קונסטנטין, וילדיו שנותרו יתומים מאב ומאם, עברו להתגורר אצל הוריו.

## משפחתו
ב-31 במאי 1829 התחתן קונסטנטין עם אגנס, נסיכת הוהנלוהה-לנגנבורג, בתם של קרל לודוויג הראשון, נסיך הוהנלוהה-לנגנבורג ואמליה הנרייטה, רוזנת זולמס-בארוט, ממנה נולדו לו שני ילדים:
* אדליידה מלוונשטיין-ורטהיים-רוזנברג (1831–1909), התחתנה עם מיגל הראשון, מלך פורטוגל
* קרל, נסיך לוונשטיין-ורטהיים-רוזנברג (1834–1921), התחתן עם סופיה, נסיכת ליכטנשטיין

## אילן יוחסין

## קישורים חיצוניים

* קונסטנטין, נסיך הכתר של לוונשטיין-ורטהיים-רוזנברג 

קטגוריה:נסיכים גרמנים
קטגוריה:גרמנים שנולדו ב-1802
קטגוריה:נפטרים ב-1838
אגנס, נסיכת הוהנלוהה-לנגנבורג

**אגנס, נסיכת הוהנלוהה-לנגנבורג** (בגרמנית: **Agnes, Prinzessin zu Hohenlohe-Langenburg**; 5 בדצמבר 1804 - 9 בספטמבר 1835), הייתה אמה של אדליידה מלוונשטיין-ורטהיים-רוזנברג, שהייתה נשואה למיגל הראשון, מלך פורטוגל, ובנותיה התחתנו עם בתי האצולה הנכבדים ביותר באירופה.

## ביוגרפיה
אגנס נולדה ב-5 בדצמבר 1804 בלנגנבורג, לקרל לודוויג הראשון, נסיך הוהנלוהה-לנגנבורג ולאמליה הנרייטה, רוזנת זולמס-בארוט, בתם של יוהאן כריסטיאן השני, רוזן זולמס-בארוט ופרדריקה, רוזנת רויס-קסטריץ.

ב-31 במאי 1829 התחתנה אגנס עם קונסטנטין, נסיך הכתר של לוונשטיין-ורטהיים-רוזנברג, בנו של קרל תומאס, נסיך לוונשטיין-ורטהיים-רוזנברג, ממנו נולדו לה שני ילדים. ב-9 בספטמבר 1835 מתה אגנס בהייד, ובשנת 1838 מת גם בעלה קונסטנטין, נסיך הכתר של לוונשטיין-ורטהיים-רוזנברג, וילדיה שנותרו יתומים מאב ומאם, עברו להתגורר אצל הורי בעלה.

## משפחתה
ב-31 במאי 1829 התחתנה אגנס עם קונסטנטין, נסיך הכתר של לוונשטיין-ורטהיים-רוזנברג, בנו של קרל תומאס, נסיך לוונשטיין-ורטהיים-רוזנברג, ממנו נולדו לה שני ילדים:
* אדליידה מלוונשטיין-ורטהיים-רוזנברג (1831–1909), התחתנה עם מיגל הראשון, מלך פורטוגל
* קרל, נסיך לוונשטיין-ורטהיים-רוזנברג (1834–1921), התחתן עם סופיה, נסיכת ליכטנשטיין

## אילן יוחסין

## קישורים חיצוניים

קטגוריה:נסיכות גרמניות
קטגוריה:גרמניות שנולדו ב-1804
קטגוריה:גרמנים שנולדו ב-1804
קטגוריה:נפטרות ב-1835
אמינה עלוי

**אמינה אל-עלוי** (בערבית: **أمينة العلوي**; נולדה ב-1964) היא זמרת מרוקאית, תושבת ספרד. עלוי מוכרת בעיקר כמבצעת מלומדת של מוזיקה צפון-אפריקאית ואנדלוסית ואף של מוזיקה ערבית ופרסית ושרה בשפות השונות שדוברו והושרו באזור ובהן חכיתיה ועברית.

## קורות חיים
עלוי נולדה בפאס, מרוקו, נצר למשפחת אצולה. בגיל שש החלה ללמוד בקרבת בני המשפחה מוזיקה אנדלוסית. כמו כן למדה לנגן בפסנתר, ונחשפה לעולם המוזיקה המערבית הקלאסית על ידי המנצח מוחמד אבו דראר. בשנים 1979−1981 למדה בקונסרבטוריון של רבאט יחד עם אחמד עידון ומוחמד ואסיני. כמו כן למדה ריקוד מודרני עם מארי-אודיל לואקירה וריקוד קלאסי עם ורה ליקטוצ'ובה.

עלוי למדה ב"תיכון דקארט", כמו כן למדה פילולוגיה ובלשנות ערבית וספרדית באוניברסיטאות מדריד וגרנדה.

### מוזיקה אנדלוסית
עוד היא לומדת בגרנדה, עלוי החלה במחקר אישי אודות מוזיקה אנדלוסית ו"מזרחית", תוך התמקדות במוזיקה האנדלוסית הקלאסית, ובפרט בסגנון ה"ע'רנאטי" (Gharnati) (הגייה ערבית לשם גרנדה ומילולית: גרנדי). ב-1986 עזבה לפריז, שם המשיכה להתמחות בסגנון הע'רנאטי בהדרכת ראשיד ע'ורבאס ואחמד פירו. כמו כן למדה בפריז מוזיקה מערבית של ימי הביניים בהדרכת אנרי אנייל, ומוזיקה פרסית קלאסית בהדרכת ג'לאל אח'בארי. באלבומה שראה אור בשנת 2011 מזגה סגנונות הפאדו והפלמנקו האיבריים עם הפרסי והערבי-אנדלוסי הקלאסיים.

## קישורים חיצוניים
* רשימת שירים של הזמרת

* 

## הערות שוליים

קטגוריה:זמרים השרים בלאדינו
קטגוריה:זמרות השרות בעברית
קטגוריה:זמרים השרים בעברית
קטגוריה:זמרים השרים בערבית
קטגוריה:זמרים השרים בספרדית
קטגוריה:זמרות מרוקאיות
קטגוריה:זמרים מרוקאים
קטגוריה:ילידות 1964
קטגוריה:ילידי 1964
רולו ויקס

**רולו ויקס** (באנגלית: **Rollo Weeks**; נולד ב-20 במרץ 1987) הוא שחקן בריטי.

## ביוגרפיה
ויקס נולד בצ'יצ'סטר שבמערב סאסקס. הוא בנם של רובין וסוזן ויקס והאח הצעיר של השחקניות האניסאקל ופרדיטה ויקס. הוא למד בבתי הספר למשחק של תיאטרון סילביה יאנג וב"סטאו סקול".

הופעת הבכורה של ויקס בסרט קולנוע הייתה בשנת 2000 ב-"The Little Vampire" בבימויו של אולריק אדל. על הופעתו בסרט היה ויקס מועמד לפרס השחקן הצעיר. ב-2003 הופיע בסרט "נערה עם עגיל פנינה" וב-2004 שיחק בדרמה "The Queen of Sheba's Pearls". ב-2006 הופיע בתפקיד ראשי בדמות אדון הגנבים / סקיפיו בסרט "אדון הגנבים", המבוסס על הרומן "מלך הגנבים" מאת קורנליה פונקה ובבימויו של ריצ'רד קלאוס. ויקס הופיע גם בתוכנית טלוויזיה אחדות. ב-1998 שיחק בתפקיד לורד לואיס וילטון בסדרת הדרמה "Berkeley Square", וב-1993 הופיע בדמות ג'וזף במיני-סדרה "Goggle-Eyes". ב-2009 שיחק ויקס בספיישל "Blood in the Water" של התוכנית "Shark Week". עוד ב-2009 הופיע בתפקיד גווידו בסרט "Chéri". ב-2010 לוהק לתפקיד ג'ייקוב בדרמה הקומית "Booked Out" על חייהם של דיירים בשיכון ישן.

עוד גילם ויקס את דמותו של הנסיך ג'ורג' הצעיר בסרטו של סטיבן פוליאקוף "הנסיך האבוד" אודות אחיו הצעיר ג'ון שהיה חולה באפילפסיה והוסתר מעיני הציבור.

## פילמוגרפיה

## קישורים חיצוניים

## הערות שוליים

קטגוריה:שחקני קולנוע וטלוויזיה אנגלים
קטגוריה:בריטים שנולדו ב-1987
צ'יטה (כדורגל)

**מועדון הכדורגל צ'יטה** (ברוסית: **Футбольный клуб Чита**) הוא מועדון כדורגל מקצועני מהעיר צ'יטה שבדרום סיביר המתמודד בליגת הכדורגל המקצוענית של רוסיה.

## היסטוריה
מועדון הכדורגל הראשון בצ'יטה הוקם בתקופת האימפריה הרוסית, עם הקמת מועדון ״טריומף״, בשנים 1911–1912.

בתקופת ברית המועצות, ייצג את העיר מועדון לוקומוטיב צ'יטה שהוקם ב-1974 והעפיל לליגה המקצוענית לראשונה בעונת 1984.

בהמשך המועדון התמודד בטורניר הליגה הרוסית השנייה בכדורגל, בו זכה כמה פעמים וגם העפיל לשמינית גמר הגביע הרוסי בכדורגל (בעונות 1996/97, 2005/06).

בשנת 2006 הקבוצה שינתה שמה למועדון הכדורגל צ'יטה והתמודדה בליגה הרוסית השנייה. 

בעונת 2016/2017 סיימה ראשונה במחוז והייתה אמורה להעפיל לליגת הכדורגל הלאומית של רוסיה, אך מנהלי הקבוצה סירבו והיא נותרה בליגה השנייה. 

בשנת 2022 הקבוצה פורקה, אך הוקמה מחדש שנה לאחר מכן.

אחד מכוכבי הקבוצה היה אלכסנדר בודיאלוב, שהופיע ב־617 משחקים במדי הקבוצה במשך 21 עונות.

## אצטדיון הקבוצה
[ממוזער|צ'יטה מארחת את [אירטיש אומסק באצטדיון במסגרת משחק הליגה השנייה, ב-20 ביוני 2011.]] 
הקבוצה מארחת את משחקיה באצטדיון לוקומוטיב בעיר צ'יטה, הממוקם בשדרות הגנרל בליק 33 בעיר ובעל תכולה של 10,200 איש. המגרש נחנך ב-2 באוגוסט 1975.

## גלריה

קובץ:Logo of FC Chita (2005).gif|לוגו הקבוצה בשנים 2005 - 2014
קובץ:FC Chita Logo.png|לוגו הקבוצה בשנים 2014 - 2018


## תארים
;הליגה הסובייטית השנייה / הליגה הרוסית השנייה בכדורגל: 
* זכייה: 1991, 2008, 2016/17
;הגביע הרוסי בכדורגל:
* שמינית גמר: 1996/97, 2005/06

## קישורים חיצוניים
* 

קטגוריה:סיביר: מועדוני ספורט
קטגוריה:קבוצות כדורגל רוסיות
קטגוריה:צ'יטה (עיר)
קטגוריה:קבוצות כדורגל שהוקמו ב-1974
סטודיבייקר M29 Weasel

ממוזער|300px|סטודיבייקר M29 Weasel, בצבא ארצות הברית 
ממוזער|300px|סטודיבייקר M29 Weasel, בצבא ארצות הברית 

**סטודיבייקר M29 Weasel ** היא משאית למשימות בשלג (מתניידת על גבי שרשראות, מוגדרת כמזקו"ם), אשר נבנתה על ידי חברת סטודיבייקר האמריקאית בתקופת מלחמת העולם השנייה, בין השנים 1942–1945.

את הדגם רכשו צבאות ארצות הברית, בריטניה, (כוחות הקומנדו הבריטים צוידו בדגם M29), צרפת (נעזרו בדגם M29 Weasel, במלחמת הודו-סין הראשונה וצבא קנדה.

הדגם סופק לחיל הנחתים של ארצות הברית, לדיוויזיה השלישית, הרביעית והחמישית.

סך הכול יוצרו 15,124 יחידות.

## סוגי  M29 Weasel
(סוג T-15)
* M28 (G154)
* M29 (T24) (ללא מכלי צף)
*  M29C  (עם מכלי צף)
*  M29C Type A (עם נשק 75 מילימטר (M20 recoilless rifle)
* M29C Type B  (עם נשק T106)
* M29C Type C (עם נשק אנטי טנקים (37 mm Gun M3)

## תמונות

קובץ:G-179 Studebaker Weasel M29 USA 40185015 S C-12 'Snookie' pic3.JPG|סטודיבייקר M29 Weasel
קובץ:M29C Weasel pic3.JPG|סטודיבייקר M29 Weasel - מבט לתא הנהג
קובץ:M29 Weasel EPF.jpg|סטודיבייקר M29 Weasel
קובץ:Tracked vehicle in Antarctica.JPG|סטודיבייקר M29 Weasel ב- אנטארקטיקה
קובץ:Holland201116 DSC1997.JPG|סטודיבייקר M29 Weasel
קובץ:Weasel Nygren.jpg|סטודיבייקר M29 Weasel
קובץ:M29 Studebaker Weasel G-179 pic1.JPG|סטודיבייקר M29 Weasel, בצבא ארצות הברית
קובץ:M29 Weasel 1.jpg|סטודיבייקר M29 Weasel, בצבא ארצות הברית
קובץ:M29 Weasel 3.jpg|סטודיבייקר M29 Weasel, בצבא ארצות הברית
קובץ:M29 Weasel with camera in Antarctica c1947.jpg|סטודיבייקר M29 Weasel ב- אנטארקטיקה


## ראו גם
**טנדרים ומשאיות קלות**
* סטודיבייקר קופה אקספרס
* סטודיבייקר Transtar
* סטודיבייקר צ'אמפ
* סטודיבייקר סדרה M

## קישורים חיצוניים

קטגוריה:משאיות 
קטגוריה:כלי רכב צבאיים
קטגוריה:אמצעי לחימה אמריקאיים
קטגוריה:כלי רכב שהושקו ב-1942
M29 Weasel
קטגוריה:כלי רכב אמריקאיים
קובלט אייר

**קובלט אייר** הייתה חברת תעופה שבסיסה בנמל התעופה הבינלאומי בלרנקה, קפריסין. החברה החלה את פעילותה ב-7 ביולי 2016 עם טיסה מלרנקה לאתונה. זוהי חברת התעופה הקפריסאית השנייה שהוקמה (אחרי טוס איירווייז) מאז פירוק חברת התעופה קפריסין איירווייז ב-2015.

החברה הפעילה מספר טיסות שבועיות בין נמל התעופה בלרנקה לנמל התעופה בן-גוריון.

ב-17 באוקטובר 2018 הודיעה החברה על הפסקה של טיסותיה לצמיתות עקב פשיטת רגל.

ב-4 בנובמבר 2018 פורסם כי בית המשפט הקפריסאי נענה לבקשתה של חברת וירג'ין אטלנטיק להחזיר לקובלט אייר את רישיון ההפעלה שלה.
בקשתה של וירג'ין תידון בבית המשפט הגבוה בקפריסין, ואז יוחלט האם לאשר באופן סופי את החזרת הרישיון לקובלט אייר או לאשרר את החלטת רשות התעופה לשלול אותו. ב-5 בנובמבר, יום הדיון בבית המשפט, חזרה בה וירג'ין אטלנטיק מהצעתה לקנות את החברה, צעד שהוביל את בית המשפט לשלול פעם נוספת את רישיון ההפעלה של קולבט אייר.

## היסטוריה
ב-14 ביוני 2016 החלה חברת התעופה במכירת כרטיסים דרך אתר האינטרנט שלה לטיסות בין לרנקה לדבלין, אתונה, הרקליון, סלוניקי, לונדון ומנצ'סטר. החברה תכננה להפוך את לרנקה לבסיס טיסות ישירות לסין החל מ-2017.

מטוס האיירבוס A320 הראשון של החברה הגיע באפריל 2016, והחברה ביצעה טיסת ניסוי ראשונה ב-18 במאי 2016 מלרנקה להרקליון.

ב-17 באוקטובר 2018 הודיעה החברה על סיום פעילותה, וכל טיסות החברה בוטלו.

## צי המטוסים
צי המטוסים של החברה, נכון למועד סגירת החברה באוקטובר 2018:

## קישורים חיצוניים

* 

## הערות שוליים

קטגוריה:חברות תעופה קפריסאיות
קטגוריה:חברות תעופה שנסגרו
ברני פינק

[250px|שמאל|ממוזער|ה[אנדרטה לזיכרון גבורת החיילים והפרטיזנים היהודים שלחמו נגד גרמניה הנאצית נמצאת ביד ושם]]
[ממוזער|שמאל|250px|[יד לחללי אסון השייטת בשבי ציון]]
**ברני פינק** (נולד בשנת 1942, ביוהנסבורג, דרום אפריקה) הוא אמן ישראלי העוסק בפיסול בחומרים שונים, תבליטי קיר ופיסול סביבתי. ב-1984 יצר את האנדרטה לזכר גבורת החיילים והפרטיזנים היהודים שלחמו נגד גרמניה הנאצית, הנמצאת ביד ושם, ירושלים, וב-1999 יצר את האנדרטה יד לחללי אסון השייטת, בשבי ציון.

## ביוגרפיה
ברני פינק נולד בשנת 1942 ביוהנסבורג, דרום אפריקה, לאם תופרת ולאבא קצב. במסגרת תנועת "דרור", שאליה הצטרף בגיל צעיר, הוא שהה כשנתיים במחנה הכשרה מחוץ ליוהנסבורג, שם נחשף לאוכלוסייה השחורה והענייה שהתגוררה במקום. בעקבות חשיפה זו צייר רישומים שתיארו את אורחות חייהם של השחורים, אך מכיוון שלא ראה בהם חשיבות, רישומים אלו אבדו.

בשנת 1962 עלה פינק לארץ ישראל כחלק מגרעין "אלון", ונשלח לקיבוץ יזרעאל, אשר נמצא בעמק יזרעאל. פינק לא גויס, מכיוון שהוחלט שהגרעין שלו יישאר בקיבוץ כדי להגן עליו בשעת צרה. בקיבוץ ברני פינק עבד בגידולי שדה ומאוחר יותר ניהל את ענף הכותנה בקיבוצו.

מאז עלייתו, ברני פינק מתגורר, יוצר ומלמד בקיבוץ יזרעאל. החל משנות ה-70, השתתף פינק במספר תערוכות קבוצתיות ותערוכות יחיד בישראל ומחוצה לה וכן גם בסימפוזיונים של פיסול בישראל, קנדה, איטליה, סין וטורקיה. בשנים 1988–1989 שהה בפייטרה-סנטה שבקרארה, איטליה, ועבר השתלמות אצל הפסלים המקומיים.

ברני פינק נשוי לדורית פינק, אשת חינוך בעמק, ולהם שלושה בנים: עודד, ערן ועומרי. הבן עומרי שותף לפרויקטים של אביו, ופועל גם כפסל בזכות עצמו.

## מתערוכותיו
### תערוכות יחיד
* גלריה כץ, תל אביב, 1971.
* צ'נטרו ארטה מודרנה, פיזה, איטליה, 1977.
* גן הפסלים, הסטודיו של ברני פינק, קיבוץ יזרעאל, 1981.
* הקיבוץ, גלריה לאמנות ישראלית, תל אביב, 1991.
* אודיסיאה בחלל, נתניה, 2003.
* מסע בזמן, בית יגאל אלון, קיבוץ גינוסר, 2005.
* זרעים קוסמיים, בית מאירוב מוזיאון לאומנות, חולון, 2008.

### תערוכות קבוצתיות
* תערוכה בינלאומית לפיסול, פייטסנטה איטליה, 1978.
* "בשטח פתוח", הגן הלאומי רמת גן, 1985.
* "פיסול באבן", גלריית המגדל, תל אביב, 1989.
* "כתם ירוק בעיר", מרכז הקונגרסים הבינלאומי, תל אביב, 1996.
* "דור המדבר", הקיבוץ גלריה לאמנות ישראלית, תל אביב, 2007.

## גלריה

קובץ:Jerusalem Yad Vashem jewish partisans memorial.jpg|האנדרטה לזיכרון גבורת החיילים והפרטיזנים היהודים שלחמו נגד גרמניה הנאצית נמצאת ביד ושם.
קובץ:PikiWiki Israel 42988 Orbits by Bernie Fink in Ganei Tikva.JPG|**מסלולים** בכיכר בוני העיר בגני תקווה
קובץ:Ramat HaSharon. 19 April, 2015 (110).jpg|**פעילות גאלאקטית**, פסל גרניט, ברמת השרון
קובץ:Sculpture in Shvatim neighborhood Bernie Fink 2009 Modiin.jpg|יצירה משנת 2009, מודיעין-מכבים-רעות


## לקריאה נוספת
* ברני פינק – קטלוג תערוכת זרעים קוסמיים, המוזיאון הפתוח, גן התעשייה עומר.

## קישורים חיצוניים

* 
* פינק ברני, מידע על ברני פינק באתר תנועת העבודה הישראלית.
* על האנדרטה שפיסל פינק לזכר החיילים והפרטיזנים היהודים שלחמו נגד גרמניה הנאצית, אנדרטה המוצבת כיום ביד ושם, באתר יד ושם
* 

## הערות שוליים

קטגוריה:פסלים ישראלים
קטגוריה:יזרעאל (קיבוץ): אישים
קטגוריה:עולים בשנות ה-1960
קטגוריה:ישראלים ילידי דרום אפריקה
קטגוריה:ישראלים שנולדו ב-1942
נחל שיזפים

**נחל שיזפים** הוא נחל אכזב המצוי בעמק חרוד. מקורו בנעורה, והוא עובר דרך מספר יישובים, ומתנקז לנחל חרוד. מקור שמו מערבית "וואדי סידר"- שיזף בעברית.

## גאוגרפיה
נחל שיזפים חוצה את עמק חרוד מצפון לדרום. הוא מתחיל סמוך ליישוב נעורה ומסתיים בחיבורו לנחל חרוד. בדרך הוא עובר בין קיבוץ גבע (המצוי ממזרח לו) לכפר יחזקאל (המצוי במערבו).

עקב עבודות לחידוש רכבת העמק, הוקם בתוואי הנחל, בין קיבוץ גבע למושב כפר יחזקאל, מאגר בשם "מאגר שיזפים". מטרת המאגר היא להגן על כביש 71, על תשתיות הרכבת ועל גן האירועים "בת הגלבוע" משיטפונות שמקורם בגשמי החורף השוטפים את הנחל. הגנה זו מושגת באמצעות השהיית מי הנגר, המאפשרת צמצום של הזרימה במורד נחל חרוד

## מקור השם
מקור שמו העברי בשמו מהערבית "וואדי סידר", שפירושו, בעברית, "נחל שיזף". שמו שונה מנחל "שיזף" לנחל "שיזפים" מכיוון שקיים כבר נחל בשם "שיזף" בערבה.

## הקשר לקיבוצי האזור
הנחל מהווה את קו הגבול בין כפר יחזקאל לקיבוץ גבע הסמוך. אחרי הקמת שני היישובים ב-1921, הוא שימש את תושביהם במשך שנים רבות לטיולים לאורך החלק הצפוני שלו, ותפקד גם כמקום ל"קרבות" של הילדים בין ה"גבונים" (הילדים מגבע), ל"טבונים" (הילדים מכפר יחזקאל).

## קישורים חיצוניים
* משולחן המשק - דני פולג
* קהילת אג'נדה
* אתר רשות הניקוז והנחלים ירדן דרומי
* מסע אחר - מפת עמק חרוד

## הערות שוליים

שיזפים
קטגוריה:עמק חרוד
הר ברקן

**הר ברקן** הוא אחד ההרים ברכס הגלבוע. גובהו של ההר 497 מטר מעל פני הים, והוא מצוי כשני ק"מ מדרום מערב לקיבוץ חפציבה וכלול בתחומי שמורת הגלבוע.

השם "הר ברקן" ניתן בעקבות צליל שמו הערבי של ההר, ראס ברקאן. מקור השם הערבי בקבר מקודש, המיוחס לשיח' ברקאן.

## התצפית מן ההר
בפסגת הברקן מצויה רחבת תצפית, אשר ממנה ניתן להשקיף על עמק יזרעאל, עמק חרוד ועמק בית שאן על יישוביו השונים. מדרום מזרח ניתן לראות את ג’נין ואת הכפרים הערביים השוכנים בצפון השומרון.

מרחבת התצפית שעל ההר יוצא מסלול מעגלי המקיף את פסגת ההר. במסלול ניתן לראות בורות מים, גת עתיקה ושרידים ליישוב עתיק ששכן באזור.

## צמחייה
בהר ברקן גדל אירוס הגלבוע, מין אירוס המיוחד לרכס הגלבוע. אזור הגידול של אירוס הגלבוע בהר שמור על ידי החברה להגנת הטבע.

הר ברקן, כמו רוב הרי הגלבוע, מכוסה יערות שניטעו בסוף שנות ה-50 ובתחילת שנות ה-60 של המאה ה-20 בידי הקרן הקיימת לישראל.
## ראו גם
* הר הגלבוע

## לקריאה נוספת
* **אנציקלופדיה מפה**, עמוד 225, הוצאת אנציקלופדיות, 2000
* זאב וילנאי, **[[אריאל (אנציקלופדיה)|אריאל אנציקלופדיה לידיעת ארץ ישראל]]**, עם עובד, תשל"ד-1974

## קישורים חיצוניים
* הר ברקן – מידע למטיילים בצפון, באתר "דני ג'יפ"

## הערות שוליים

ברקן
משה בן צבי

**משה בן צבי** (18 ביוני 1924 - 10 בספטמבר 2007) כיהן כראש מועצה אזורית הגלבוע במהלך שבע שנים, בין השנים 1970 - 1977.

## ביוגרפיה
### ראשית דרכו
משה בן צבי  נולד לצבי ושניידל טקץ', והיה בן הדור השני בקיבוץ עין חרוד מאוחד. הוא גדל והתחנך בקיבוץ, והיה בן מחזור ה' של בית הספר המקומי.

הוא שירת בחטיבת הראל. עבר קורס מ"מ וכן קורס מיוחד לאנשי המודיעין, שבסיומו קיבל לידיו את ענייני המודיעין באזור הגלבוע ובית שאן.

במסגרת תפקידו, טיפל בענייני הביטחון השוטפים ופעל לצמצום הגנבות החקלאיות באזור.

במלחמת העצמאות לחם בחטיבת הראל, ומאוחר יותר במילואים היה מפקד פלוגת מפקדה בגדוד 91, חטיבה 9.

כאשר סיים את מילואיו עבד בענפי משק שונים בעין חרוד, ובהם הרפת, המוסך ובעיקר הפלחה (עבודות השדה).

### תפקידיו במועצה האזורית הגלבוע
בשנים 1960–1970 בן צבי כיהן כסגנו של מאיר לניר בתקופה שבה האחרון היה ראש המועצה האזורית הגלבוע.

כאשר מאיר לניר נפטר, בן צבי נבחר במפתיע להיות ראש המועצה האזורית בגלבוע. הוא כיהן כראש המועצה במשך שבע שנים, משנת 1970 עד 1977.

### לאחר כהונתו כראש המועצה
לאחר שסיים את תפקידו כראש מועצה, חזר לעבוד בשדות עין חרוד. בשלב זה בן צבי ואשתו תמר חלו בסרטן. בן צבי ורעייתו נפטרו עקב מחלתם. בן צבי נפטר לאחר שבע שנים, ותמר אשתו נפטרה לאחר עשר שנים. משה ותמר אשתו הותירו אחריהם חמישה ילדים, כ-20 נכדים ו-3 נינים.

## הערות שוליים

קטגוריה:ראשי המועצה האזורית הגלבוע
קטגוריה:עין חרוד מאוחד: אישים
קטגוריה:בוגרי תיכון עמק חרוד
קטגוריה:אישים הקבורים בעין חרוד מאוחד
קטגוריה:ישראלים שנולדו ב-1924
קטגוריה:ישראלים שנפטרו ב-2007
סטודיבייקר Big Six

ממוזער|290px| סטודיבייקר Big Six, סדאן, שנת 1925
ממוזער|290px| סטודיבייקר Big Six, סדאן, שנת 1925, קבריולה – מבט לתא הנהג
**סטודיבייקר Big Six**, (באנגלית: **Studebaker Big Six)** היא מכונית משפחתית אשר יוצרה על ידי יצרנית כלי הרכב האמריקאית, "סטודיבייקר" בין השנים 1918–1926.

עד שנת 1921 הדגם יוצר בגרסה פתוחה בלבד, (7 מקומות ישיבה), ומשנת 1921 במספר גרסאות אשר כללו: גרסה חצי פתוחה וגרסה סגורה.

## גרסאות סטודיבייקר Big Six
* EG (בין השנים 1918–1921)
* EK (בין השנים 1922–1924)
* EP (בין השנים 1925–1926)

## תמונות

קובץ:1926 Studebaker Big Six Sedan - rvr (4637320095).jpg| סטודיבייקר Big Six, סדאן, שנת 1926
קובץ:Studebaker1920.jpg | סטודיבייקר Big Six, קבריולה, שנת 1920
קובץ:Studebaker National Museum May 2014 026 (1925 Studebaker Big Six Duplex Phaeton).jpg| סטודיבייקר Big Six, סדאן, שנת 1925
קובץ:Studebaker National Museum May 2014 039 (1922 Studebaker Big Six Child's Hearse).jpg|סטודיבייקר Big Six, סדאן, שנת 1922
קובץ:Studebaker National Museum May 2014 025 (1919 Studebaker Big Six engine).jpg |מנוע סטודיבייקר Big Six, סדאן, שנת 1919


## ראו גם

## קישורים חיצוניים

קטגוריה:מכוניות קבריולה
קטגוריה:מכוניות משפחתיות
קטגוריה:דגמי מכוניות שהושקו ב-1918
Big Six
קטגוריה:מכוניות אמריקאיות
אסטרה איירליינס

**אסטרה איירליינס** (באנגלית: **Astra Airlines**) הייתה חברת תעופה יוונית שהפעילה בעיקר טיסות פנימיות בין איי יוון. בסיסה הראשי היה בנמל התעופה בסלוניקי.

החברה הפעילה טיסות למספר יעדים בינלאומיים, ביניהם טיסות עונתיות לישראל מכריתים, סלוניקי וחאניה.

## היסטוריה
החברה נוסדה בשנת 2008 על ידי לואניס זלטאניס ואנסטסיוס זיריניס שהיה מנכ"ל אולימפיק איירליינס. החברה החלה את פעילות ב-5 ביולי 2008 בטיסה מסלוניקי לרודוס.

בשנת 2018 הודיעה החברה על הפסקת טיסותיה.

## צי המטוסים
צי המטוסים של החברה נכון לדצמבר 2018:

## קישורים חיצוניים

## הערות שוליים

קטגוריה:חברות תעופה יווניות
מריון מצוי

**המריון המצוי** (שם מדעי: *Meriones tristrami*) הוא מכרסם מתת-משפחת הגרבילים שבמשפחת העכבריים. הוא מכונה "המריון של טריסטרם" על שמו של הכומר הנרי בייקר טריסטרם, שגילה את המריונים המצויים הראשונים.

המריון המצוי מגיע עד לאורך של 155 מ"מ, ונפוץ בעיקר במדינות המזרח התיכון. המריון המצוי הוא השכיח מבני מינו בישראל.

## תפוצה ומרחב מחיה
תפוצתו העולמית כוללת את מדינות המזרח התיכון, וכן חלקים מטורקיה, איראן, עיראק וגיאורגיה. בישראל הוא נפוץ בגולן, בגליל, בכרמל, ב-מישור החוף ובשפלה, בהרי יהודה והשומרון ובעמקים.

המריון המצוי חי במחילות בעלות פתחים אחדים שעומקן 50 ס"מ ויותר. מכיוון שבכל מחילה מוצאים בדרך כלל רק פרט אחד בוגר, סביר להניח שהמריון המצוי הוא יחידאי.

## מאפיינים
### תיאור החיה
המריון המצוי מגיע לאורך של 100 - 155 מ"מ (למעט הזנב). אורך זנבו שווה לאורך גופו.

למריון המצוי בולה שמיעתית קטנה בהרבה מזו של סוגי מריונים אחרים. זנבו צבעוני ובקצהו ציצת שערות שחורה, שאורכה כרבע מאורך זנבו.

הרגליים האחוריות של המריון ארוכות מהקדמיות, ושריריהן מפותחים מאוד.

צבע פרוותו של המריון המצוי משתנה בהתאם לאזור המחיה: באזורים צפוניים ולחים הפרווה כהה (אפורה או חומה), ואילו באזורים חמים, פרוותו צהובה-אפורה.

### התנהגות
המריונים המצויים הם פעילי לילה, וביום הם חבויים במחילות טבעיות או במחילות שהם כורים בעצמם. רגליהם האחוריות הארוכות והשריריות מאפשרות להם לבצע קשת של התנהגויות אופייניות, ובהן עמידה על רגליים אלה על מנת לסקור את הסביבה, ריצה קצרה באמצעות רגלים אלה, ותיפוף באמצעותן בשעת סכנה ליצירת קול אזעקה, ובשעת התרגשות, ככל הנראה לצורך תקשורת עם מריונים שבסביבה. כאשר הם ממהרים, המריונים מסוגלים להתקדם בקפיצות.

## מזון
כמו שאר חברי משפחת הגרביליים, המריון המצוי ניזון מעלים ומזרעים שונים. אף על פי שהמריון חי במחילות, הוא אינו מאחסן שם מזון.

בחיפוש אחר מזון, מתרחק המריון למרחק עשרות מטרים ממחילותיו. לעיתים המריון ניזון מגידולים חקלאיים. במקרים כאלה, הוא מעדיף לנוע לאורך קווי הזריעה, ולכן לרוב אין קרחות בגידולים אלא דילול. הגידולים העיקריים שיכולים להיפגע מהמריון הם דגנים, קטניות ואגוזי אדמה. עיקר הנזק נגרם בשלבים הראשונים של הצמיחה.

חלק מהמריונים מסוגלים לחיות חיים שלמים ללא מים ולקבל נוזלים באמצעות הלחות שבמזון. תכונה זו מאפשרת להם לעבור תקופות בצורת, כשאין צמחייה באזור. עם זאת, הם אינם מסוגלים להתרבות כאשר הם מסתפקים בתזונה כזו, ועליהם לאכול מזון ירוק על מנת להתרבות.

## רבייה
המריון המצוי מתרבה במשך כל השנה. בכל המלטה הנקבה ממליטה 1–8 גורים ומטפלת בהם לבדה. הגורים נולדים עירומים ועיוורים, פוקחים את עיניהם בגיל 12–13 יום ומגיעים לבגרות מינית בגיל שלושה חודשים. משך ההיריון נמשך 25 ימים.

## קישורים חיצוניים

* מריון מצוי באתר הגן למחקר זואולוגי
* מריון מצוי באתר YPC הדברות

## הערות שוליים

קטגוריה:טקסונים שתוארו בידי אולדפילד תומאס
קטגוריה:גרביליים
קטגוריה:ארץ ישראל: עכבריים
קטגוריה:בעלי חיים שתוארו ב-1892
הבמה בעין חרוד

**הבמה המשותפת** הוקמה ב-1934 כמרכז תרבות לשירות תושבי יישובי עמק יזרעאל בשטח שבין קיבוץ עין חרוד מאוחד ותל יוסף, באזור גבעת קומי.

## רעיון ההקמה
בניין הבמה בקיבוץ עין חרוד הוקם בשנים 1934–1938. במקור, תכננו לבנות במקום בניני ציבור שישרתו את חברי קיבוצי האזור, במטרה לשמר את הרוח השיתופית והאווירה הקיבוצית ששרתה, כביכול, על אזור הקמתו של קיבוץ עין חרוד - "גבעת קומי". לאחר מכן, מרגוט קלאוזנר ויהושע ברנדשטטר, מחלוצי התיאטרון הישראלי וממקימי תיאטרון "הבימה" ו"אולפני ההסרטה הרצליה", הגו את הרעיון להקמת במה משותפת במקום. היה זה במסגרת ניסיון "להביא את התרבות העברית אל החלוצים – בביתם".

חברי הקיבוצים בעמק חרוד אימצו בחום את רעיון ההקמה של הבמה. הם שכרו את המהנדס דוד טוביה, והתכנון היה הקמת מבנה המתנשא לגובה של 14 מטרים כדי לנצל את התנאים של מעלה הגבעה, הן מבחינה אקוסטית והן לצורך הגנה על המרחב. פתח רחב נקבע בחזית הצפונית הפונה אל מעלה הגבעה. בפתח נקבעה במת עץ גדולה, כדי שהקהל הרב ינצל את מזג האוויר הנוח של העמק וישב תחת כיפת השמיים. לאחר אישור התוכניות החלו הקיבוצים לאסוף כספים ממקורות שונים, על מנת לממשן ולהקים במה משותפת לכל תושבי האזור.

## איסוף הכספים ובניית הבמה
באוגוסט 1932 מסר החבר אהרון ציזלינג לאספת חברי עין חרוד, כי עלות הקמת הבמה עומדת על כ-750 לירות א"י. לפי הצעתו, המימון היה אמור להגיע באופן הבא: 150 לירות מגוף בשם "קרן הבמות", 200 לירות נוספות מהלוואה, 159 לירות כתרומה מסוחרי הכפר הערבי הסמוך "נוריס"  (כיום - היישוב נורית), אתם היו הקיבוצים בקשרי מסחר, ושאר המימון - מעבודת חברים.

הבנייה החלה בשנת 1934 והסתיימה בשנת 1938. המבנה הענק תוכנן כך שהחלל הגבוה משמש כאפקט הגברה, והוא ניצב בקדמת עין חרוד, בולט לעיני כל מי שעברו בדרך הראשית של העמק. בחזית המבנה היה פתח רחב, ששימש ליציאת השחקנים אל בימת העץ. מול החזית נבנו בשיפוע ספסלים מעץ, שלאחר מכן חודשו ונבנו כספסלי בטון.

## חנוכת הבמה
הצגת התיאטרון הראשונה התקיימה במקום ב-1938, ובה הועלה המחזה "האנוסים" בהפקה של תיאטרון "הבימה". בהצגה השתתפו גדולי השחקנים של אותה העת, ובהם חנה רובינא ויהושע ברטנוב. האולם החל להתמלא כבר בשעות הצהריים, ולפי עדויות של אנשי הקיבוצים שהתאספו במקום התחושה הייתה כחג, הקהל התנהג בכבוד ובשקט, והיה מגוון מבחינת גילאים. בתום ההצגה נערכה מסיבה על הבמה לכבוד חברי הבימה, עם כיבוד. ובנוסף כמה אמנים כמו ברטנוב וחנה רובינא עלו לבמה להקריא ולשיר שירים יחד עם הקהל.
## שימושים נוספים של המבנה
בנוסף לשימוש המבנה כבמת תיאטרון, שימשה הבמה גם למגוריהם של כמה אנשים ובהמשך שימשה כאולם ספורט.

מתחת לבמה היו חדרים שבהם התגוררו אנשי פלוגות הלילה המיוחדות וגם כמה מאנשי הקורס הראשון של מפקדי ארגון "ההגנה".


Ein Harod stage.jpg|הבמה לאחר שהגג המקורי קרס
habama201.JPG|פנים מבנה הבמה לאחר שנהרסה במת העץ, 2020


## קישורים חיצוניים
* פלוגות הלילה המיוחדות
* מיכאל יעקובסון: סיבוב בבמה המשותפת והנטושה בקיבוץ עין חרוד, באתר 'חלון אחורי', 16 באוגוסט 2019

## הערות שוליים

קטגוריה:תרבות ביישוב
קטגוריה:בנייה ופיתוח בתקופת המנדט
קטגוריה:עין חרוד
קטגוריה:הקיבוץ: מבנים
פולירם

**פולירם תעשיות פלסטיק בע"מ** (באנגלית: Polyram) היא חברה ציבורית העוסקת בפיתוח, ייצור ושיווק של חומרי גלם לתעשיית הפלסטיק. משרדיה הראשיים של החברה ממוקמים במושב רם און, בעמק יזרעאל שבצפון ישראל. מפעליה ממוקמים ברם און, בעפולה, סין, גרמניה, ארצות הברית ומדינות נוספות. החברה הוקמה בשנת 1986 על ידי תושבי רם און. בראש החברה עמד במשך שנים יהושוע (שוקה) שגב.

## מוצרים
במפעל מיוצרים חומרי גלם לייצור פלסטיק ומוצרי פלסטיק. מוצריו העיקריים הם:
* Engineering Plastics) E.P) היא תרכובת פולימרית של פלסטיק מהונדס שמרכיב מוצרים שונים בתעשיות מגוונות. התרכובת מעניקה למוצרים תכונות חשובות, כמו עמידות בחום, עמידות כימית, שינוי השפעה ועוד.
ממוזער|השלט בכניסה למפעל
* Functional Polymers) Bondyram) היא תרכובת פולימרים שימושית שנועדה להגביר את תכונת ההידבקות במוצרים שבהם היא מוטמעת. משמשת לייצור סרטים, צינורות בקבוקים וכדומה.
* Long glass fibers) Polytron) הוא חומר אשר מסייע להפחתת משקל, ובאמצעות כך אף להפחתת עלות של מוצרים.
ממוזער|חזית המפעל
* purging agents) Ramclean) הוא חומר אשר יכול לצמצם את זמן הייצור ואת המחיר של מוצרים במקרים מסוימים.

## האקזיט
בשנת 2015 נמכרו 65% מהחברה לקרן פימי תמורת 347 מיליון שקל. כחלק מההסכם בין פולירם לקרן פימי, נקבע שחברה פרטית ש-79% ממנה יהיו בשליטת פולירם ומושב רם און תשכיר את שטח המפעל ואת המבנים שעליו לחברה החדשה לתקופה של 10 שנים תמורת 3 מיליון שקל לשנה.

סכום העסקה כלל תשלום של 100 מיליון שקל לחברת פולירם הציבורית עבור ההון החוזר של החברה, בעיקר המלאי שהסתכם ב-135 מיליון שקל. עוד נקבע במסגרת העסקה כי כל אחת מ-58 המשפחות שתרמו להקמת המפעל ולהפעלתו תקבל 2 מיליון שקל (לאחר תשלום מס בגובה של 25% - 30%).

## קישורים חיצוניים
* 
* 
* 

## הערות שוליים

קטגוריה:תעשייה כימית בישראל
קטגוריה:תעשייה פלסטית בישראל
קטגוריה:חברות הנסחרות בבורסה לניירות ערך בתל אביב
קטגוריה:רם און
נחל יששכר

[ממוזער|גשר [רכבת העמק מעל נחל יששכר, ליד חוות דושן]]
**נַחַל יששכר** הוא הדרומי בנחלים הגדולים של הגליל התחתון ואורכו כ־21 ק"מ, התחלתו של תוואי הנחל באזור גבעת גזית, והוא נשפך לנהר הירדן.

הנחל נקרא בערבית בכמה שמות וביניהם: ואדי אל-עשה.

## תוואי הנחל
מאזור גבעת גזית הנחל יורד לאט לאט לכיוון דרום מזרח דרך רמות יששכר שבהן יש אבני בזלת. כמה קילומטרים ממזרח למושב מולדת מעמיק הנחל, ומדרונותיו באזור זה אינם מעובדים. אזור זה, הנכלל בשמורת נחל יששכר, משמש המשך רציף לשמורת נחל תבור הצמודה אליו. חלקו התחתון של הנחל, המצוי מחוץ גבולות השמורה, עובר בעמק הירדן עד לנהר הירדן ושם הוא מסתיים ונשפך לירדן (כ-2 ק"מ מדרום מזרח לבית יוסף).

לאורך הנחל יש כמה מעיינות, שהגדול שבהם הוא עין יבלה שנקרא כשם היישוב הערבי  שהיה במקום עד שנת 1948. ספיקתו כ-80 מ"ק מים בשעה, ובאפיק לידו בנוי סכר האוגר את עודפי מי המעיין ואת מי השיטפונות של נחל יששכר (הנקרא מאגר יובלה).

בנחל זיקה, ליד מפגשו של נחל זה עם נחל יששכר, נובע עין יששכר המזרים מים אל נחל יששכר.

## אתרים
בשמורת נחל יששכר יש מספר אתרי עתיקות, הבולטים שבהם הם תל יששכר (בצידה המזרחי של השמורה) וחורבת גבול. אתרים נוספים כוללים את חורבת קיטה, חורבת יחמי, חורבת שחוח, חורבת יוב, חורבת סידרה וחורבת סהר.

כ-200 מ' מדרום למעיין יובלא נראים שרידי הכפר הערבי הנטוש יובלא, ובו שרידי מבנים מהתקופה הרומית-ביזנטית.

לאורך הנחל גם כמה אתרים עתיקים (בהם תל דבו ותל יששכר), המראים כי בעת העתיקה עבר בנחל נתיב תחבורה חשוב.

בנחל יששכר ובשטחי הרמה שמשני עבריו חיים מאות צבאיים ואפשר לראותם לפעמים.

ב-12 ביולי 2019 נשרפו כ-10,000 דונמים משמורת נחל יששכר, מתוכם כ-3,000 דונם השייכים למושב מולדת.

## מסלולים באזור הנחל
### מסלול רגלי נחל יששכר
תחילת המסלול, בצידו המערבי הוא במושב מולדת. המסלול יורד מזרחה לאורך האפיק הרחב של נחל יששכר ההולך ונעשה קניוני. המסלול בחלקו באפיק הנחל וחלקו לאורך דרך עפר שלאורך גדות הנחל. באפיק גדלה צמחיית נחלים אופיינית. לאחר כ-3.5 ק"מ, במפגש עם הדרך העולה לכוכב הירדן ממשיך המסלול מזרחה. המסלול חשוף ברובו ומסתיים בחוות דשן ליד קיבוץ גשר ותחנת הרכבת הישנה בית יוסף.

### מסלול המתאים להליכה רגלית או לנסיעה ברכב
הנחל עובר בליבו של הגליל התחתון המזרחי ומנקז את רמות יששכר. המסלול מתחיל מגבעת המורה וממשיך במתינות על גב שלוחת צבאים ומגיע לפתחו של נחל יששכר בואך כביש 90.

לאורך הדרך יש נקודות תצפית מרהיבות, שלטי הסבר, חורשות ומקבצי נטיעות. אורך המסלול כ-25 ק"מ ואפשר לחלקו למקטעים. בימים חמים מומלץ לעשותו ברכב. ניתן להיכנס לדרך כביש 65 ממערב לגבעת המורה, מכביש מולדת – רמת צבי ומכביש 71 דרך הכניסה לפארק תעשייה רמת צבאים או מקיבוץ בית השיטה.

## יובלים

## קישורים חיצוניים

* שמורת נחל יששכר באתר טבע ונופים בישראל
* מינהלת הטיולים, מסלולי טיולים-נחל יששכר
* אתר מפה- נחל יששכר

קטגוריה:יובלי הירדן
קטגוריה:הגליל התחתון: נחלים
סטודיבייקר פרזידנט

ממוזער|290px| סטודבייקר פרזידנט  
[ממוזער|290px| סטודבייקר פרזידנט, שנת 1939 (משמאל : [לארק)]] 
ממוזער|290px| סטודבייקר פרזידנט, שנת 1942  
ממוזער|290px| סטודבייקר פרזידנט, 2 דלתות, קופה, שנת 1955 
ממוזער|290px| סטודבייקר פרזידנט, סדאן 
**סטודיבייקר פרזידנט**  (באנגלית: **Studebaker President**) היא מכונית משפחתית אשר יוצרה על ידי יצרנית כלי הרכב האמריקאית, "סטודיבייקר" בין השנים 1926–1942 ו-1955–1958. 

פירוש המילה "President" בעברית הוא "נשיא".

## דורות סטודיבייקר פרזידנט

### דור ראשון (1926-1933)
* 4 דלתות - סדאן
* 2 דלתות - רודסטר (קבריולה)
### דור שני (1934-1940)
* 2 דלתות - קבריולה
* 2 דלתות - סדאן
* 4 דלתות - סדאן

### דור שלישי (1941-1942)
* 2 דלתות - קבריולה
* 4 דלתות - סדאן
### דור רביעי (1955-1958)
* 2 דלתות - סדאן
* 4 דלתות - סדאן
* 2 דלתות - קופה 
* 2 דלתות - הרדטופ
* 2 דלתות - סטיישן
* 4 דלתות - סטיישן

## תמונות

קובץ:1928 Studebaker President 8 sedan (9578201037).jpg|סטודיבייקר פרזידנט, שנת 1928 - מבט לתא הנהג
קובץ:1928 Studebaker President 8 sedan (9580981548).jpg|סטודיבייקר פרזידנט, שנת 1928 - מבט לתוך הרכב
קובץ:Logo and Radiator Grille - Studebaker - 1928 - 100 hp - 8 cyl - Kolkata 2013-01-13 3144.JPG| לוגו חברת סטודיבייקר על קדמת הרדיאטור, דגם "סטודיבייקר פרזידנט", 8 צילינדרים, שנת 1928
קובץ:1930 Studebaker President Roadster (561154956).jpg|סטודיבייקר פרזידנט, קבריולט, שנת 1930
קובץ:1928 Studebaker President 8 sedan (9578209035).jpg|סטודיבייקר פרזידנט, שנת 1928 
קובץ:1956 Studebaker President sedan 2015 Schenandoah AACA meet 3of3.jpg|סטודיבייקר פרזידנט, שנת 1956 - מבט לתא הנהג
קובץ:Studebaker - President - 1956 - 35 hp - 8 cyl - WBE 649 - Kolkata 2014-01-19 6418.JPG|סטודיבייקר פרזידנט, 8 צילינדרים, שנת 1956 
קובץ:1958 Studebaker President Starlight Hardtop (28103461200).jpg|סטודיבייקר פרזידנט, שנת 1958, דגם הרדטופ 
קובץ:1958 Studebaker President Starlight Hardtop (27769493434).jpg|סטודיבייקר פרזידנט, שנת 1958, דגם הרדטופ 
קובץ:Flickr - DVS1mn - 57 Studebaker President (2).jpg|סטודיבייקר פראזדאנט


## ראו גם

## קישורים חיצוניים

קטגוריה:מכוניות משפחתיות
קטגוריה:מכוניות סטיישן
קטגוריה:מכוניות קבריולה
קטגוריה:מכוניות קופה
קטגוריה:דגמי מכוניות שהושקו ב-1926
פרזידנט
קטגוריה:מכוניות אמריקאיות
מאיר לניר

**מאיר לניר** (29 בנובמבר 1911, ח' בכסלו תרע"ב, נירנברג, גרמניה - 8 בספטמבר 1969, כ"ה באלול תשכ"ט, מושב מולדת אשר בגליל התחתון) כיהן כראש מועצה אזורית הגלבוע השלישי, בשנים 1959 - 1969 (עד יום מותו).

## ביוגרפיה
לניר נולד בשם מרטין וולנר להוריו צילי לבית שלוס והיינריך (חנוך) וולנר. בצעירותו היה פעיל בתנועות נוער ציוניות. פעילותו העיקרית הייתה בשנים בהן למד משפטים באוניברסיטה, שם גם למד עברית מתוך כוונה לעלות לארץ ישראל. כשעלו הנאצים לשלטון הפסיק את לימודיו, ועלה לארץ ישראל במאי 1933 לנהלל.

בנהלל קיבל לניר את הכשרתו החקלאית בביתו של צבי יהודה, שהיווה לו דוגמה ומופת של שילוב עבודת האדמה ופעילות ציבורית. לניר אסף סביבו קבוצת צעירים, שכינו עצמם בשם ארגון "וולנר", שמאוחר יותר יסדו את המושב השיתופי מולדת.

ב-1936 נשא לניר לאישה את דורה שטיינהרדט, והזוג יצא לגרמניה לשליחות מטעם תנועת המושבים. הם חזרו לארץ ישראל ב-1937 ערב עלייתו של יישובם מולדת על הקרקע, במסגרת חומה ומגדל. נולדו להם ארבע ילדים.

### תפקידיו הראשונים
בשנים הראשונות של מולדת שימש לניר כמזכיר חוץ, ונודע בשל נחישותו ומרצו לקידום היישוב ולפיתוחו.

כאחד מהוגי רעיון המושב השיתופי נקרא לניר לייצג את התנועה במרכז החקלאי, ובשנת 1958 הוא נשלח על ידי משרד החקלאות לגאנה לשם פיתוח הקואופרציה החקלאית במדינה.

בתחילת 1960 נבחר לניר ראש המועצה האזורית הגלבוע, ופעל לחיזוקו ולמיזוגו של האזור שבו חיים יישובים ותיקים וחדשים, מושבים, קיבוצים וכפרים ערבים.

לניר יזם את הקמת היישובים החדשים בחבל התענך, וליווה את מתיישביהם בשנותיהם הראשונות, כמו כן הגה את רעיון הקמת הגן הלאומי במעין חרוד, והחל בישומו המעשי.

לניר נפטר בגיל 57. הוא נטמן בבית העלמין במושב מולדת. השאיר אחריו אישה דורה וארבע ילדים: יובל, חוה, רוני ודורון.

## מידע נוסף
פעילותו ותרומתו של לניר חרגה אל מעבר לאזור הגלבוע, כאשר תרם מניסיונו הרב לרשויות שונות בשלטון המקומי, לארגון אכסניות הנוער, לפיתוח גנים לאומים ולמפעלים נוספים.

לניר נודע בעמק בשל חוש ההומור שלו, אישיותו הנעימה, צניעותו והסתפקותו במועט. הוא ניחן ביכולת הקשבה וכבוד לזולת, בכושר לפתח קשרים עם אנשים ולשמרם לאורך ימים. ואכן רבים היו חבריו במשק, בעמק, בארץ.

נפטר ב-8 בספטמבר 1969, והובא למנוחות בבית העלמין של מושב מולדת .

## קישורים חיצוניים
* אתר מושב מולדת
* אתר מועצה אזורית גלבוע

## הערות שוליים

קטגוריה:ישראלים ילידי גרמניה
קטגוריה:ראשי המועצה האזורית הגלבוע
קטגוריה:מולדת (מושב): אישים
קטגוריה:ישראלים שנולדו ב-1911
קטגוריה:ישראלים שנפטרו ב-1969
קטגוריה:אישים הקבורים במושבים
יצחק מלצן

הרב **יצחק מֶלצַן** (ה'תרי"ד, 1854 – ד' בתשרי ה'תרע"ז, 1 באוקטובר 1916) היה רב ליטאי מתלמידיו הצעירים של רבי ישראל מסלנט ואיש תנועת המוסר. שימש דיין ומו"צ בקלם, ר"מ בישיבת ראדין, ובסוף ימיו עלה לארץ ישראל והתגורר בחצר שטרויס בירושלים. המפורסמים בספריו הם הספר "**שביתת השבת**" על מלאכות שבת, ו**שיח יצחק** שהדפיס עם "סידור הגר"א".

## ביוגרפיה
נולד לרב שמואל בן אברהם מלצן, "המגיד מסלוצק", מחבר "אבן שלמה", ליקוט מוסרי מביאורי הגר"א. למד אצל הרב חיים אריה לייב מישקובסקי מסטאוויסק ואצל רבי ישראל מסלנט בממל עוד לפני היותו בן שמונה עשרה. הוא קיבל מרבי ישראל היתר הוראה ומיד אחר כך התארס ונישא ללאה דבורה בת הרב צבי הירש שור, ר"מ באמדור וביאליסטוק ומחבר הספר "צבי וחמיד" על סדר נשים. אחרי נישואיו גר תקופה ממושכת בעיר קורשן ובשנת ה'תרמ"ט עקר לקובנה.

בשנת ה'תרנ"א, 1891, התמנה כדיין ומו"צ בקלם והתפרנס ממכירת קמח למצה שמורה וממכירת ספרי קודש. בתקופת קלם היה מבאי התלמוד תורה של רבי שמחה זיסל זיו, אך יחסיו עמו ועם דרכו המוסרית ידעו עליות ומורדות. במהלך תקופת כהונתו בקלם, שהה שנתיים במצטבר בראדין, כדי ללוות את ילדיו שלמדו בישיבת ראדין. דב כ"ץ משער שהיה זה מפני הקפדתו לקיים את מצוות ולמדתם אותם את בניכם בעצמו ולא באמצעות שליח-מורה. בתקופת שהותו בראדין שימש ר"מ ובוחן בישיבה.

היה בעל ידיעה מקיפה בספרות התורנית ובהלכה, והשתמש בידיעותיו בספריו הרבים. ספריו עוסקים רבות בענייני אמונה ודעות, אך גם בידיעות בסיסיות בתחום ההלכה להמוני העם. כתב מאמרי פובליציסטיקה בעיתונות היהודית, בעיקר בזו הדתית כמו "המודיע" ו"הפלס". על מאמריו חתם בדרך כלל בפסבדונימים כמו: **ים**, **הישראלי** ואחרים.

התנגד לציונות והתפלמס בחלק ממאמריו עם אישים כמו נחום סוקולוב והרב יצחק יעקב ריינס, אך לא ראה בהתנגדותו זו סתירה לערגה לארץ ישראל ולאהבת לשון הקודש, רצה להנהיג דיבור עברי בביתו, ולאחר ששני בניו הגדולים נתפסו לרעיונות התקופה ועזבו את אורח החיים הדתי, החליט לעלות לארץ ישראל, גם מתוך מחשבה כי יוכל בכך להציל את חינוכו של בנו הצעיר. הוא עלה ארצה בשנת ה'תרס"ו, 1906, ואחר כך הביא אליה גם את אשתו. שנתיים לאחר עלייתם, ברח בנם נחום מלצן (מליץ) מן הישיבה והצטרף לתנועת העבודה.

בקיץ ה'תרס"ט, 1909, התחיל לכהן כר"מ בישיבת עץ חיים בירושלים. הוא נפטר לאחר מחלה קצרה, בצום גדליה, יום ראשון ד' בתשרי ה'תרע"ז, 1 באוקטובר 1916 נקבר בבית הקברות היהודי בהר הזיתים.

בנו נחום מליץ (מלצן) היה עיתונאי ומתרגם ישראלי, חבר מערכת "דבר".

## לקריאה נוספת
* נתן צבי פרידמן, אוצר הרבנים, בני ברק תשל"ה, פריט 10821
* דב כ"ץ, **ר' יצחק מלצן**, תנועת המוסר, ב, פרק לב עמ' 362–370

## קישורים חיצוניים
;מספריו
* 
* 
* 
* 
* 
* 
* 

## הערות שוליים

קטגוריה:רבנים ליטאים
קטגוריה:סלנט: רבנים
קטגוריה:תנועת המוסר: אישים
קטגוריה:מחברי ספרי הלכה
קטגוריה:מחברי ספרות תורנית
קטגוריה:רבני ישיבת עץ חיים
קטגוריה:חצר שטרויס: רבנים
קטגוריה:יהודים הקבורים בהר הזיתים: חלקת הפרושים
קטגוריה:רבני ישיבת ראדין
קטגוריה:פרשני הגדה של פסח
קטגוריה:אנשי העלייה השנייה
קטגוריה:אנטי-ציונים יהודים
קטגוריה:ארץ-ישראלים שנולדו ב-1854
קטגוריה:ארץ-ישראלים שנפטרו ב-1916
הלמוט קוסטר

**הלמוט קוסטר** (בגרמנית: **Helmut Koester**; 18 בדצמבר 1926 – 1 בינואר 2016) היה חוקר גרמני-אמריקאי של הברית החדשה ושל הנצרות הקדומה בבית הספר לדתות של הרווארד. עבודת המחקר שלו עסקה בעיקר בתחומי פרשנות הברית החדשה, היסטוריה של הנצרות הקדומה, וארכאולוגיה של התקופה נוצרית המוקדמת.

## חייו
קוסטר נולד בהמבורג. הוא למד תחת רודולף בולטמן באוניברסיטת מרבורג שבגרמניה, אחרי ששוחרר ממחנה שבויים שם ב-1945. הוא הגיש את עבודת הדוקטורט ב-1954, ואז הפך לעוזרו של גינתר בורנקאם באוניברסיטת היידלברג בשנים 1954–1956. קוסטר החל ללמד בבית הספר לדתות של אוניברסיטת הרווארד ב-1958, והיה לפרופסור מחקר של הדתות על שם ג'ון ה. מוריסון ופרופסור מחקר של ההיסטוריה הכנסייתית על שם וין בשנת 2000. הוא היה עורך-שותף ויושב הראש של מערכת סדרת פרשנויות הברית החדשה "Hermeneia: A Critical and Historical Commentary on the Bible" ("הרמניה: פרשנות היסטורית וביקורתית על התנ"ך"), שפורסם על ידי Fortress Press (מיניאפוליס). הוא שימש כנשיא של החברה לספרות תנ"כית (1991), היה חבר Studiorum Novi Testamenti Societas (SNTS) ונבחר לעמית האקדמיה האמריקאית לאמנויות ולמדעים.

קוסטר היה כומר מוסמך של הכנסייה הלותרנית. ב-1953 נישא לגיזלה הרסוביץ (Gisela Harrassowitz), שעמה היו לו ארבעה ילדים. היו לו שלושה נכדים. הוא מת ב-1 בינואר 2016 בגיל 89.

## עבודתו המחקרית
בדיסטרציה שלו (שפורסמה בשם *Synoptische Überlieferung bei den Apostolischen Vätern*, כלומר "מסורת סינופטית באבות האפוסטוליים"), קוסטר הוכיח שחומר רב במה שנקרא "האבות האפוסטוליים" המקביל לאלמנטים בבשורות הסינופטיות אינו בהכרח משקף תלות בצורה הכתובה הידועה לנו של בשורות אלו. הייתה זו הארה משמעותית ביותר, שאיתה היה כל מחקר עוקב על מסורת הבשורות הנוצריות היה צריך להתמודד. בין ספריו הרבים הבאים, שני כרכי "Introduction to the New Testament" ("מבוא לברית החדשה") שכתב הפכו לעבודה מצוטטת.

## פרסומים נבחרים

## פרסומים לזכרו

## קישורים חיצוניים

* 

## הערות שוליים

קטגוריה:מהגרים מגרמניה לארצות הברית
קטגוריה:גרמנים חברי האקדמיה האמריקאית לאמנויות ולמדעים
קטגוריה:המבורג: אישים
קטגוריה:אמריקאים שנולדו ב-1926
קטגוריה:גרמנים שנפטרו ב-2016
קטגוריה:אמריקאים שנפטרו ב-2016
מריה אנה, נסיכת פורטוגל

**מריה אנה, נסיכת פורטוגל** (בפורטוגזית: **Maria Anna de Bragança**; 13 ביולי 1861 – 31 ביולי 1942) הייתה בתו של מיגל הראשון, מלך פורטוגל ואשתו של וילהלם הרביעי, הדוכס הגדול של לוקסמבורג.

## ביוגרפיה
מריה אנה נולדה ב-13 ביולי 1861 בטירת ברונבאך, ורטהיים אם מיין, למיגל הראשון, מלך פורטוגל ולאדליידה מלוינשטיין-ורטהיים-רוזנברג, בתם של קונסטנטין, נסיך הכתר של לוינשטיין-ורטהיים-רוזנברג ואגנס, נסיכת הוהנלוהה-לנגנבורג, ששהו בגלות לאחר שגורשו מפורטוגל במהלך המלחמות הליברליות.

בצעירותה הייתה מריה אנה מועמדת לנישואין עם רודולף, נסיך הכתר של אוסטריה, בנו של פרנץ יוזף, קיסר אוסטריה, אולם על אף שפרנץ יוזף חיבב אותה, בנו רודולף דחה את ההצעה. ב-21 ביוני 1893 התחתנה מריה אנה עם וילהלם, נסיך הכתר של לוקסמבורג, משום שהייתה קתולית, ווילהלם טען שבמדינה קתולית גם השליט צריך להיות קתולי. נישואי השניים היו מאושרים, ונולדו להם 6 בנות.

בשנת 1905 מת חמיה אדולף, הדוכס הגדול של לוקסמבורג, ובעלה עלה לשלטון במקומו כוילהלם הרביעי, הדוכס הגדול של לוקסמבורג. באותה שנה מת גם דודו של בעלה ניקולאוס וילהלם, נסיך נסאו, ומשום כך לא נותרו זכרים אחרים בבית נסאו-ויילבורג, מלבד בן דודו - גאורג ניקולאוס, רוזן מרנברג, שנולד בנישואים מורגנטיים. בשנת 1907 העביר בעלה וילהלם חוק שמנע מבן דודו לעלות לשלטון בלוקסמבורג, ומאידך התיר לבנות לרשת את השלטון. החל משנת 1908 החמיר מצבו של בעלה, ומריה אנה שימשה כעוצרת בשמו. בשנת 1912 מת בעלה וילהלם הרביעי, הדוכס הגדול של לוקסמבורג, ובתה מארי אדלייד, הדוכסית הגדולה של לוקסמבורג עלתה לשלטון במקומו, תוך שמריה אנה משמשת כעוצרת לזמן קצר עד לבגרותה. לאחר מלחמת העולם הראשונה התפטרה בתה מארי אדלייד מהשלטון, ובתה שארלוט, הדוכסית הגדולה של לוקסמבורג עלתה לשלטון במקומה. לאחר הפלישה הגרמנית ללוקסמבורג במהלך מלחמת העולם השנייה ברחה מריה אנה יחד עם משפחתה לבריטניה, ומשם המשיכו לארצות הברית, שם מתה מריה אנה בניו יורק ב-31 ביולי 1942.

## משפחתה
ב-21 ביוני 1893 התחתנה מריה אנה עם וילהלם הרביעי, הדוכס הגדול של לוקסמבורג, ממנו נולדו לה 6 ילדים:
* מארי אדלייד, הדוכסית הגדולה של לוקסמבורג (1894–1924)
* שארלוט, הדוכסית הגדולה של לוקסמבורג (1896–1985), התחתנה עם פליצ'ה, נסיך בורבון-פארמה
* הילדה, נסיכת לוקסמבורג (1897–1930), התחתנה עם אדולף, נסיך שוורצנברג העשירי
* אנטוניה, נסיכת לוקסמבורג (1899–1954), התחתנה עם רופרכט, נסיך הכתר מבוואריה
* אליזבת, נסיכת לוקסמבורג (1901–1950), התחתנה עם הנסיך לודוויג פיליפ מטורן וטקסיס
* סופיה, נסיכת לוקסמבורג (1902–1941), התחתנה עם ארנסט היינריך, נסיך סקסוניה

## אילן יוחסין

## קישורים חיצוניים

קטגוריה:בית ברגנסה
קטגוריה:ילידות 1861
קטגוריה:נפטרות ב-1942
ירון וילנסקי

**ירון (נחמיה) וילנסקי** (נולד ב-19 באוקטובר 1961) הוא עיתונאי ישראלי, מגיש יומן החדשות 'יומן הערב' בתחנת הרדיו גלי צה"ל.

## ביוגרפיה
עובד בגלי צה"ל מתחילת שירותו הסדיר בצבא ב-1979, בעיקר במערכת החדשות.

ב-1988 יזם את התוכנית "24 היום שהיה" - מהדורת חדשות לילית לסיכום היום שחלף - והגיש בתוכנית עד 2000.

ב-1989 הגיש פינת ספורט בתוכנית הטלוויזיה זהו זה!.

מ-2001 מגיש את "חמש בערב", יומן לסיכום החדשות בימי השבוע. בין 2016 ל-2022, צורף לתוכנית, כמגיש נוסף, יעקב ברדוגו. בפברואר 2022 הודח יעקב ברדוגו מהגשת התוכנית והוצע לו להמשיך להגיש את התוכנית מחשבות בע"מ ביום שישי בבוקר. ברדוגו העדיף לוותר ופרש מגלי צה"ל.

שידר בשידור חי בגלי צה"ל את רגעי הפיגוע בבנייני התאומים במנהטן שבניו יורק, ב-11 בספטמבר, 2001. לאורך השנים, הובאה ההקלטה כפסקול, בתוכניות בגלי צה"ל על הפיגוע.

מ-2014, מגיש את התוכנית השנתית "אלה האחים שלי", המשודרת ביום הזיכרון, במסגרתה חיילים מנציחים ומבצעים שירי נופלים.

מלמד תקשורת בחוגים לתקשורת. בין היתר, לימד במכללת עמק יזרעאל ובמרכז הבניתחומי הרצליה.

מתגורר ביישוב רוגלית שבעמק האלה.

## קישורים חיצוניים

* השדרן ירון וילנסקי, באתר גלי צה"ל.
* 'התמונה המלאה' - פודקאסט בהנחיית ירון וילנסקי
* עמוד התוכנית 'וילנסקי את ברדוגו', באתר גלי צה"ל.
* עמוד התוכנית 'אלה האחים שלי / חיילים מלחינים ומבצעים שירי נופלים', באתר גלי צה"ל
* 
* 

## הערות שוליים

קטגוריה:חיילי גלי צה"ל
קטגוריה:עיתונאים ישראלים
קטגוריה:סגל המכללה האקדמית עמק יזרעאל
קטגוריה:סגל המרכז הבינתחומי הרצליה
קטגוריה:סגל אוניברסיטת רייכמן
קטגוריה:נווה מיכאל: אישים
קטגוריה:ישראלים שנולדו ב-1961
מריה אנטוניה, דוכסית בוואריה

**מריה אנטוניה, דוכסית בוואריה** (בגרמנית: **Maria Antonia von Bayern**; ), הייתה בתו של קרל השביעי, קיסר האימפריה הרומית הקדושה, ואשתו של פרידריך כריסטיאן, הנסיך הבוחר מסקסוניה.

## ביוגרפיה
מריה אנטוניה נולדה ב-18 ביולי 1724 בארמון נימפנבורג, מינכן, לקרל אלברכט, נסיך הכתר של בוואריה ומריה אמליה, ארכידוכסית אוסטריה, בתם של יוזף הראשון, קיסר האימפריה הרומית הקדושה ווילהלמינה אמליה מבראונשווייג-לינבורג. בצעירותה קיבלה מריה אנטוניה חינוך יוצא מן הכלל, והשתלמה במיוחד באמנויות, ובכלל זה ציור, כתיבה שירה ומוזיקה.

ב-13 ביוני 1747 התחתנה מריה אנטוניה עם בן דודה פרידריך כריסטיאן, נסיך הכתר של סקסוניה, וב-20 ביוני באותה שנה מומשו הנישואים בדרזדן. נישואי הזוג היו מאושרים, ונולדו להם 9 ילדים.

במהלך מלחמת שבע השנים עזבה מריה אנטוניה את דרזדן, ועברה לגור בפראג ובמינכן. בשנת 1763 מת חמיה אוגוסט השלישי, מלך פולין, ובעלה עלה לשלטון במקומו כפרידריך כריסטיאן, הנסיך הבוחר מסקסוניה, ובעקבות כך חזרה מריה אנטוניה לדרזדן. כעבור 10 שבועות מת בעלה פרידריך כריסטיאן, ובנה פרידריך אוגוסט השלישי, הנסיך הבוחר מסקסוניה עלה לשלטון במקומו, תוך שמריה אנטוניה משמשת כעוצרת יחד עם גיסה פרנץ קסאפר, נסיך סקסוניה. במהלך כהונתה היא התנגדה לוויתורו של בנה על הכתר הפולני, והיא הקימה בדרזדן מפעל טקסטיל ומבשלת בירה. בשנת 1768 הגיע בנה פרידריך אוגוסט לבגרות ונטל את השלטון לידיו, וב-23 באפריל 1780 מתה מריה אנטוניה בביתה בדרזדן.

## משפחתה
ב-13 ביוני 1747 התחתנה מריה אנטוניה עם פרידריך כריסטיאן, הנסיך הבוחר מסקסוניה, ממנו היו לה 9 ילדים:
* בן (1748).
* פרידריך אוגוסט הראשון, מלך סקסוניה (1750–1827), התחתן עם אמליה מצווייבריקן-בירקנפלד.
* קרל מקסימיליאן, נסיך סקסוניה (1752–1781).
* יוזף, נסיך סקסוניה (1754–1763).
* אנטון, מלך סקסוניה (1755–1836), התחתן עם מריה קרולינה, נסיכת סבויה, ולאחר מותה התחתן עם מריה תרזה מאוסטריה.
* מריה אמליה, נסיכת סקסוניה (1757–1831), התחתנה עם קרל השני אוגוסט, דוכס צווייבריקן.
* מקסימיליאן, נסיך הכתר של סקסוניה (1759–1838), התחתן עם קרולינה, נסיכת פארמה, ולאחר מותה התחתן עם מריה לואיזה קרלוטה, נסיכת בורבון-פארמה.
* תרזה מריה, נסיכת סקסוניה (1761–1820).
* בן (1762).

## אילן יוחסין

## קישורים חיצוניים

* 

קטגוריה:דוכסיות גרמניות
קטגוריה:בית ויטלסבאך
קטגוריה:מלחינים גרמנים במאה ה-18
קטגוריה:מלחינות המאה ה-18
קטגוריה:מלחינות גרמניות
קטגוריה:ילידות 1724
קטגוריה:נפטרות ב-1780
ארון ג'קסון

**ארון לי ג'קסון** (באנגלית: **Aaron Lee Jackson**; נולד ב-6 במאי 1986 בהארטפורד, קונטיקט שבארצות הברית) הוא כדורסלן עבר אמריקאי ששיחק בעמדות הרכז והקלע. גובהו של ג'קסון 1.91 מטרים.

## קריירה
לאחר שג'קסון סיים את קריירת המכללות ולא נבחר בדראפט 2009, שיחק ג'קסון באנטליה מליגת העל הטורקית. לאחר שקבוצתו לא העפילה לשלב הפלייאוף הוא עבר באותו עונה לוירטוס בולוניה מליגת העל האיטלקית. את העונה באנטליה סיים עם 15.2 נקודות, 4.9 ריבאונדים ו-4 אסיסטים בממוצע למשחק.

אחרי שהסתיימה העונה חתם ג'קסון בבילבאו באסקט מליגת העל הספרדית לשנה עם אופציה לשנה נוספת.
בעונת 2010/11 הוביל ג'קסון את קבוצתו למקום השישי בתום העונה הסדירה.
בפלייאוף הוא הוביל את קבוצתו עד לגמר כאשר ניצחו את ולנסיה וריאל מדריד.
בגמר הפסידו לברצלונה אך למרות זאת הגעתם לגמר הבטיחה להם לשחק ביורוליג בעונה הבאה.

בין 2012 ל-2017 שיחק ג'קסון בצסק"א מוסקבה
מליגת ה-VTB במהלכן זכה ב-5 אליפויות ב-VTB ובזכייה ביורוליג ב-2016.
בעונת  הוא שיחק בממוצע 21 דקות ביורוליג ב-34 משחקים, בהן קלע 7.6 נקודות ומסר 3.6 אסיסטים.

ב-6 ביולי 2017 ג'קסון חתם בבייג'ינג דאקס מליגת העל הסינית.

לקראת סוף עונת 2017/2018 ב-NBA חתם ג'קסון ביוסטון רוקטס עד סוף העונה. כשחקן הרוקטס השתתף ג'קסון במשחק NBA אחד בלבד.

בקיץ 2018 חזר לשחק עבור בייג'ינג דאקס.

ב-16 בדצמבר 2019 חתם ג'קסון במכבי תל אביב עד לתום העונה. ב-14 ביוני 2020, עם תום חוזהו, עזב ג'קסון את הקבוצה.

## סטטיסטיקות הקריירה ביורוליג

## קישורים חיצוניים

## הערות שוליים

קטגוריה:אמריקאים ילידי קונטיקט
קטגוריה:הרטפורד: אישים
קטגוריה:כדורסלנים אפרו-אמריקאים
קטגוריה:כדורסלנים אמריקאים
קטגוריה:כדורסלני אוניברסיטת דוקיין
קטגוריה:כדורסלני וירטוס בולוניה
קטגוריה:כדורסלני בילבאו באסקט
קטגוריה:כדורסלני צסק"א מוסקבה
קטגוריה:כדורסלני יוסטון רוקטס
קטגוריה:כדורסלני בייג'ינג דאקס
קטגוריה:כדורסלני מכבי תל אביב
קטגוריה:שחקני NBA שלא נבחרו בדראפט
קטגוריה:קונטיקט: כדורסלנים
קטגוריה:אמריקאים שנולדו ב-1986